ຣັດ​ເຊຍ ຍິງ​ໂຈມ​ຕີ ​​ທີ່ແນ​ເປົ້າ​ໝາຍ​ໃສ່ ນະ​ຄອນ​ຫຼວງ​ກີ​ຢິບ ໃນ​ວັນ​ສຸກມື້ນີ້ 
ຂະ​ນະ​ດຽວ​ກັນ ການ​ເດີນ​ຂະ​ບວນ​ປະ​ທ້ວງ​ຕໍ່​ຕ້ານ​ສົງ​ຄາມ ​ໄດ້​ມີ​ຂຶ້ນ​ໃນ​ທົ່ວ​ປະ​ເທດ​ຣັ​ດ​ເຊຍ ຮວມ​ທັງ​ທີ່​ນະ​ຄອນ​ຫຼວງ​ມົ​ສ​ກູ ແລະ​ນະ​ຄອນ​ເຊນ​ປີ​ເຕີ​ສ໌​ເບີກ ໃນ​ວັນ​ພະ​ຫັດ​ວານນີ້. ເຈົ້າ​ໜ້າ​ທີ່​ກ່າວ​ວ່​າ ມີ​ຢ່າງ​ໜ້ອຍ 1,700 ຄົນ​ໄດ້​ຖືກ​ຈັບ.
ມີສຽງລະເບີດດັງຂຶ້ນ ຢູ່ໃນນະຄອນຫຼວງຂອງຢູເຄຣນ ໃນຕອນເຊົ້າຂອງວັນສຸກ ມື້ນີ້ ຊຶ່ງເປັນມື້ທີ 2 ໃນການບຸກໂຈມຕີຢ່າງເຕັມອັດຕາຂອງຣັດເຊຍ ເຂົ້າໄປໃນປະເທດຢູເຄຣນ ຊຶ່ງເປັນເພື່ອນບ້ານ ໜັງສືພິມນິວຢອກໄທມ໌ ລາຍງານວ່າ ຕົນມີວີດີໂອທີ່ສາມາດພິສູດໄດ້ກ່ຽວກັບເຫດລະເບີດທີ່ສະແດງໃຫ້ເຫັນ “ລູກໄຟ” ຕົກລົງມາໃສ່ ນະຄອນຫຼວງກີຢິບ ໜັງສືພິມສະບັບນີ້ຍັງເວົ້າວ່າ ວີດີໂອນັ້ນ “ປາກົດວ່າສະແດງໃຫ້ເຫັນມີລູກສອນໄຟທີ່ຍິງຈາກພື້ນດິນຫາອາກາດຢ່າງໜ້ອຍ 2 ລູກ ໄດ້ຍິງມາໃສ່ໃນໄລຍະບໍ່ໄກຈາກນະຄອນຫຼວງກີຢິບ ກ່ອນທີ່ສຽງລະເບີດຈະດັງຂຶ້ນ ” ສຽງສັນຍານເຕືອນໄພກໍດັງຂຶ້ນທີ່ເມືອງລີຢິບ ໃນພາກຕາເວັນຕົກຂອງຢູເຄຣນ ບໍ່ໄກປານໃດຈາກຊາຍແດນໂປແລນ ບ່ອນທີ່ສະຖານທູດຂອງຕ່າງປະເທດໄດ້ຍ້າຍໄປຢູ່ເປັນການຊົ່ວຄາວ ລັດຖະມົນຕີກະຊວງປ້ອງກັນປະເທດຂອງສະຫະລັດ ທ່ານລອຍ ອອສຕິນກ່າວໃນຕອນແລງວັນພະຫັດວານນີ້ວ່າ ທະຫານຣັດເຊຍທີ່ເຂົ້າໄປຈາກເບລາຣຸສໄດ້ບຸກຄືບໜ້າ ຢູ່ຫ່າງຈາກນະຄອນຫຼວງກີຢິບປະມານ 32 ກິໂລແມັດ ໃນພາກເໜືອຂອງຢູເຄຣນທະຫານຣັດເຊຍໄດ້ເຂົ້າຄວບຄຸມໂຮງໄຟຟ້ານິວເຄລຍເຊີໂນໂບ (Chernobyl) ໃນວັນພະຫັດວານນີ້ ປະທານາທິບໍດີຢູເຄຣນ ທ່ານໂວໂລດີເມຍ ເຊເລນສ໌ກີ ກ່າວວ່າ “ນີ້ແມ່ນ ການປະກາດສົງຄາມ ຕໍ່ຢູໂຣບທັງໝົດ ” ເຊີໂນໂບ ແມ່ນສະຖານທີ່ໂຮງໄຟຟ້ານິວເຄລຍໄດ້ເກີດເຫດລະເບີດທີ່ຮ້າຍແຮງທີ່ສຸດໃນໂລກ ເຊີໂນໂບ ແລະບໍລິເວນໃກ້ຄຽງຍັງບໍ່ມີປະຊາຊົນອາໄສຢູ່ ນັບແຕ່ປີ 1986 ເປັນຕົ້ນມາ ຂະນະດຽວກັນການເດີນຂະບວນປະທ້ວງຕໍ່ຕ້ານສົງຄາມໄດ້ມີຂຶ້ນໃນທົ່ວປະເທດຣັດເຊຍ ຮວມທັງທີ່ນະຄອນຫຼວງມົສກູແລະນະຄອນເຊນປີເຕີສ໌ເບີກ ໃນວັນພະຫັດວານນີ້ ເຈົ້າໜ້າທີ່ກ່າວວ່າ ມີຢ່າງໜ້ອຍ 1,700 ຄົນໄດ້ຖືກຈັບ ປະທານາທິບໍດີສະຫະລັດ ທ່ານໂຈ ໄບເດັນ ໄດ້ທຳການລົງໂທດຮອບໃໝ່ຕໍ່ຣັດເຊຍ ໃນວັນພະຫັດວານນີ້ ບໍ່ເທົ່າໃດຊົ່ວໂມງຫຼັງຈາກຣັດເຊຍໄດ້ບຸກເຂົ້າໄປໃນປະເທດຢູເຄຣນ ທ່ານໄບເດັນກ່າວທີ່ທຳນຽບຂາວ ຫຼັງຈາກໄດ້ປຶກສາຫາລືທາງອອນລາຍນ໌ໃນວັນພະຫັດວານນີ້ ກັບພວກຜູ້ນຳຂອງກຸ່ມປະເທດ ຈີ 7 ແລະອົງການເນໂຕ້ ໂດຍເວົ້າວ່າ “ວລາດີເມຍ ປູຕິນ (ປະທານາທິບໍດີຣັດເຊຍ) ແມ່ນຜູ້ຮຸກຮານ ປູຕິນເປັນຜູ້ເລືອກເຮັດສົງຄາມນີ້ ແລະເວລານີ້ ລາວແລະປະເທດຂອງລາວ ຈະຕ້ອງໄດ້ຮັບເອົາຜົນທີ່ຕິດຕາມມາ ” ການລົງໂທດຮອບໃໝ່ຂອງສະຫະລັດ ແມ່ນແນໃສ່ທະນາຄານຂອງຣັດເຊຍ ຄະນະປົກຄອງ ຕະຫລອດທັງພາກສ່ວນຮາຍເທັກແລະຍັງຮວມທັງການຄວບຄຸມໃນການສົ່ງອອກ ທ່ານໄບເດັນກ່າວວ່າ ມາດຕະການເຫຼົ່ານີ້ “ຈະບີບຄັ້ນ ເພື່ອກົດດັນບໍ່ໃຫ້ຣັດເຊຍເຂົ້າເຖິງການເງິນ ແລະເທັກໂນໂລຈີ ສຳລັບພວກສ່ວນຍຸດທະສາດສຳລັບເສດຖະກິດແລະຫລຸດຜ່ອນຄວາມສາມາດທາງດ້ານອຸດສາຫະກຳໃນຊຸມປີຕໍ່ໜ້າ ”